
asupra propunerii legislative privind restituirea bunurilor preluate de stat din patrimoniul Academiei Române.



Cu adresa nr.59 din 22 aprilie 1998, înregistrată sub nr.274/XVIII/11 din 22 aprilie 1998, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă privind restituirea bunurilor preluate de stat din patrimoniul Academiei Române.



În şedinţa Comisiei juridice, de disciplină şi imunităţi din 29 septembrie 1998  a fost examinată această iniţiativă legislativă şi s-a hotărât, cu majoritate de voturi, să se propună plenului Camerei Deputaţilor respingerea propunerii legislative, pentru considerentele reţinute  în  raportul de respingere nr.59/29.09.1998.



În şedinţa din 30 mai 2001, Biroul permanent al Camerei Deputaţilor a decis ca unele proiecte de lege şi propuneri legislative trimise comisiilor permanente, a căror dezbatere nu a fost finalizată în legislatura 1996-2000, să fie examinate de acestea în vederea întocmirii unor rapoarte suplimentare.

 Conform adresei Biroului permanent nr.XIV/468 din 30 mai 2001, Comisia juridică, de disciplină şi imunităţi a  reluat dezbaterile la propunerea legislativă privind restituirea bunurilor preluate de stat din patrimoniul Academiei Române în şedinţa din  21 august 2001.



În urma examinării iniţiativei legislative, a raportului iniţial de respingere, a celorlalte documente anexate, precum şi a punctelor de vedere exprimate de către membrii comisiei s-au constatat următoarele:



- de  la data care au avut loc dezbaterile iniţiale şi până în prezent, au fost adoptate noi acte normative care au reglementat aspectele vizate în această propunere legislativă;



- ca atare, unele din problemele cuprinse în propunerea legislativă, supusă dezbaterii, şi-au găsit rezolvarea în cadrul actualelor legi adoptate de Parlamentul României, referitoare la restituirea imobilelor, inclusiv a terenurilor agricole şi silvice;



- prin lege se reglementează regimul juridic general al proprietăţii, ori în prezent, există reglementări în acest domeniu;



- potrivit prevederilor Legii nr.24/2000 privind normele de tehnică legislativă pentru elaborarea actelor normative, în procesul de legiferare trebuie evitată instituirea aceleiaşi reglementări în două sau mai multe acte normative, pentru a nu exista paralelisme.



Pentru considerentele enunţate mai sus, Comisia juridică, de disciplină şi imunităţi a hotărât, să menţină propunerea  iniţială de respingere a iniţiativei legislative privind restituirea bunurilor preluate de stat din patrimoniul Academiei Române.



În raport de obiectul şi conţinutul său, propunerea legislativă face parte din categoria legilor organice.

                        PREŞEDINTE,                            SECRETAR,

                  dr. Ionel Olteanu                          Carmen Dumitriu

red.

Diaconu Dumitra

